DA Den Europæiske Unions Tidende CE 88/479

(2004/C 88 E/0492)

SKRIFTLIG FORESPØRGSEL E-3982/03

af Miquel Mayol i Raynal (Verts/ALE) til Kommissionen

(6. januar 2004)

Om: Det makedonske mindretals politiske rettigheder i Grækenland

Det makedonske mindretal i Grækenland er i Den Europæiske Fri Alliance repræsenteret gennem Regnbuepartiet (ouranio toxo).

Som følge af en række voldshandlinger og trusler fra græske fascistisk orienterede organisationer er partiet fysisk forhindret i at afholde sin kongres til forberedelse af valget til Europa-Parlamentet.

Trods talrige henvendelser til såvel lokale som nationale myndigheder i Grækenland er der ikke blevet grebet ind over for disse grupper. Partikongressen, der først var berammet til den 30. november og derefter blev udsat til den 7. december, er nu udsat på ubestemt tid på grund af de risici, der er forbundet med afholdelsen.

Er Kommissionen bekendt med denne overtrædelse af et mindretals politiske rettigheder?

Kender den årsagerne til de græske myndigheders passivitet i denne sag?

Supplerende svar afgivet på Kommissionens vegne af António Vitorino

(27. maj 2004)

I overensstemmelse med svaret på det ærede medlems skriftlige forespørgsel E-3982/03 (1) henvendte Kommissionen sig den 17. februar 2004 til de græske myndigheder for at anmode om yderligere oplysninger om de forhold, det ærede medlem nævner.

De græske myndigheder anfører i deres svar, som Kommissionen modtog den 30. marts 2004, følgende:

— Ingen tredjeparter eller organisationer har forhindret afholdelsen af Regnbuepartiets kongres. Den 7. december blev der afholdt en lille protestmarch i Edessas centrale gader mod den planlagte afholdelse af kongressen. Denne march skabte ingen problemer eller udgjorde ikke en trussel mod den offentlige orden, og de tilstedeværende politistyrker var derfor ikke nødt til at gribe ind. Det skal bemærkes, at demonstranterne ikke gik mod det sted, hvor det var planlagt at afholde kongressen.

— Politimyndighederne havde truffet alle nødvendige foranstaltninger for at sikre, at Regnbuepartiets kongres kunne forløbe efter planen på de meddelte datoer, nemlig den 30. november 2003 og den 7. december 2003. Med henblik på eventuelle protester blev der allerede dagen inden disse to datoer truffet en række hensigtsmæssige foranstaltninger.

— Udsættelsen af Regnbuepartiets kongres kan derfor ikke begrundes med, at afholdelsen heraf ville skabe en række risici, og at de græske myndigheder som påstået ikke ville gøre tilstrækkeligt for at sikre, at kongressen forløb godt. Regnbuepartiet har tidligere uden episoder af nogen art afholdt møder og andre arrangementer i Florina.

— Udsættelsen af kongressen kan skyldes uenighed af kommerciel art med hoteller samt de endelige udgifter ved afholdelsen af kongressen.

Kommissionen finder de græske myndigheders forklaringer tilfredsstillende.

Kommissionen kan desuden meddele det ærede medlem, at de græske myndigheder protesterer mod anvendelsen af udtrykket »det makedonske mindretal«. De understreger, at der i Grækenland ikke findes et mindretal af det navn. De fastholder, at der i det vestlige Makedonien findes personer, som ud over græsk taler et lokalt slavisk sprog. Anvendelsen af »makedoniere« for at benævne disse personer er en semantisk og kulturel sammenblanding, idet udtrykket udelukkede anvendes til at betegne grækere fra Makedonien, hvoraf der er ca. 2 millioner.

(1) EFT C 78 E af 27.3.2004, s. 888.